פראג היא אחד מהיעדים האהובים ביותר לטיול באירופה ולא בכדי; מזג האוויר הנוח, המבנים העתיקים והמוזיאונים שמציגים את ההיסטוריה העשירה של המקום, מייחדים אותה מערים אירופאיות אחרות והופכים את הביקור בה לחוויה מהנה במיוחד. סיבה נוספת שמושכת תיירים לפראג היא הטיסות הזולות לאזור, ומחירים שווים לכל כיס במסעדות ובאתרי הקניות בעיר. אם אתם מתכננים לטוס לפראג בפעם הראשונה או לבקר בה שוב ומתלבטים מה לעשות, המסלול הבא יעזור לכם לתכנן טיול מושלם של כ-10 ימים בפראג ולראות שפע של אטרקציות מומלצות ומפתיעות.
כנסייה טין העתיקה הוקמה במאה ה-14 ונבנתה בסגנון הגותי המרשים ומעורר הייראה שהיה נפוץ באירופה בתקופה הזו ועם השנים, נוספו לה אגפים והרחבות שתרמו למראה הנוכחי שלה. בכנסייה היפיפייה הזו שנמצאת בכיכר העתיקה של העיר תוכלו לראות את סגנון הבנייה הייחודי מימי הביניים, להתפעל מהפרטים הרבים שמעטרים אותה ולסייר בשני המגדלים העתיקים במתחם שנישאים לגובה מרשים של 80 מטר. כשתצאו מכנסיית טין, תוכלו לסייר בכיכר פאלאך העתיקה שמוקפת בניינים כמו אוניברסיטת צ'ארלס ואודיטוריום רודולפינום. הנוף לנהר הוולטבה ישלים את החוויה של הביקור בכנסייה ובאזור מחוצה לה, בזמן שתשבו באחת ממסעדות האזור ותיהנו מארוחת ערב רגועה.
בפראג יש לא רק תרבות נוצרית עשירה וכנסיות אלא גם שרידים רבים מהתקופה שבה חיו יהודים רבים בעיר. ברובע היהודי תוכלו לבקר בבית הכנסת העתיק, בבית הקברות היהודי ובבית העירייה היהודית שנבנו סביב המאה ה-17. המבנים הללו שומרו לאורך השנים והתרבות היהודית ניבטת מהם מכל עבר: ספרי תורה ישנים, כיתוב עברי עתיק ועירוב בין תרבות מזרח ומערב, כפי שניתן לראות בבית הכנסת הספרדי. תיירים רבים מרחבי העולם פוקדים את האתרים הללו כדי לחזות בהיסטוריה היהודית העשירה שהייתה באירופה וגם כדי לשמוע את הסיפור המפורסם על הגולם מפראג שקם לתחייה והציל את יהודי העיר.
כדי לחוות גם את ההיסטוריה התרבותית והאמנותית של פראג, מומלץ להקדיש לפחות יום אחד לסיור בין המוזיאונים הרבים בעיר. המוזיאון הלאומי של פראג למשל, הוא בניין יפיפייה שנבנה בסגנון הבארוק והוא מחולק לאגפים שונים. בין היתר, מצוי במתחם הזה מוזיאון המוקדש למלחין הצ'כי המפורסם אנטונין דבוז'אק, שהלחין סימפוניות רבות ומפורסמות. כלי הנגינה של דבוז'אק כמו הפסנתר והכינור שלו שמורים במוזיאון ומנציחים את מורשתו המוסיקלית. מוזיאונים נוספים בפראג כוללים את המוזיאון על שם פרנץ קפקא שמוקדש לכתבים והחפצים של הסופר המיוסר, מוזיאון תעופה שמצוי כמה קילומטרים ממרכז העיר, המוזיאון הטכני בו מוצגים כלי רכב ומכונות ישנות ומוזיאון הגיבורים האפלולי שממוקם בתוך כנסייה ומוקדש לחיילים צ'כים שהתחבאו בה במלחמת העולם השנייה ונרצחו על ידי חיילים גרמנים.
על פסגת גבעת פטרין שבפראג מצוי לו דגם קטן של מגדל אייפל בגובה 60 מטרים אשר משמש כמגדל תצפית על פראג. כדי להגיע אליו, תצטרכו לטפס על הגבעה שגובהה 300 מטר אך זה ישתלם לכם; מלבד התצפית המרהיבה על פראג, יש בגבעה גם גן וורדים עם ניחוחות משכרים, גנים ירוקים ומעוצבים למשעי, היכל מראות וכנסייה בהם תוכלו לבלות יום מושלם ורגוע מעל העיר. בלילה תוכלו להשתמש בטלסקופ המצוי על הגבעה ולצפות בכוכבים המנצנצים מעל שמי העיר.
לטירה העתיקה הזו שהוקמה במאה ה-9 לספירה יש היסטוריה ענפה והיא אכלסה בתוכה מלכים ושליטים רומיים, וכעת היא מקום המגורים של נשיא הרפובליקה הצ'כית. זוהי הטירה העתיקה הגדולה בעולם לפי ספר השיאים של גינס וכשתיכנסו למבנה, תבינו מדוע. בכניסה לטירה תיתקלו בשומרים במדים מסורתיים שמגנים על המבנה היפיפייה הזה כשמעליהם פסלי אבן עצומים, ובתוך המתחם הגדול תוכלו ממש להרגיש את תחלופת השנים: הארכיטקטורה כוללת מעבר בין תרבויות וסגנונות עיצוב שונים החל מימי הרומים, דרך ימי הביניים ותקופת הרנסנאס ועד היום. מומלץ להקדיש לביקור במתחם הטירה יום שלם שכן יש בו כנסיות, גנים ומסדרונות מסועפים ומורכבים שדורשים תשומת לב מיוחדת. כשתצאו מהטירה, מומלץ ללכת ברגל או לנסוע לגדות נהר הוולטלבה שהוא הארוך ביותר בצ'כיה, ולערוך פיקניק רגוע לצד המים.
כדי להוסיף עוד נופך לטיול בפראג, מומלץ להקדיש יום אחד לנסיעה מחוץ לעיר למקום מיוחד הקרוי קוטנה הורה. זוהי עיירה ששימשה בעבר כאתר לכריית כסף והעיסוק הזה ניכר מכל עבר: המבנים המורכבים והיוקרתיים, המוזיאון שמוקדש להסבר על כרייה ועיבוד של כסף וכן כנסיית סנט ברברה המפורסמת. המבנים הגותיים העצומים במקום יעבירו צמרמורת בגבכם לא רק מפאת גודלם אלא גם בשל העובדה שיש בתוכם עיטורים של עצמות אנושיות כזכר לכורים שהיו במקום.
מומלץ שתקדישו כחצי יום לטיול בפארק לטנה השופע בעצים, צמחים וריחות נעימים של טבע בלב העיר. בפארק תוכלו לסייר בין מוקדי המשיכה העיקריים כדוגמת הקרוסלה העתיקה בעולם שעדיין עובדת וכן אתר בו היה בעבר פסל של הדיקטטור הידוע יוסף סטאלין. הפסל הזה נהרס בשנות ה-60 וכיום עומד במקומו מטרונום גדול מידות ומעורר השתאות. מיקומו הגבוה של הפארק יאפשר לכם לתצפת על העיר העתיקה של פראג וליהנות מנוף ירוק ועוצר נשימה. כדי להשקיט את הרעב מהטיול הרגלי הארוך בפארק, סעו למרכז העיר השוקק של פראג ואכלו ארוחת ערב צ'כית מסורתית באחת המסעדות המצוינות באזור. הארוחות המסורתיות יכולות להימשך גם 3 שעות ובמהלכן תקבלו משקאות ללא הגבלה ותטעמו מנות מסורתיות כמו מרק תפוחי אדמה, ברווז צלוי ומנות דג טעימות.
במרחק נסיעה קצר מפראג נמצאת עיר המרפא הציורית קרלובי וארי שמושכת אליה רבבות של מטיילים. העיר ידועה בזכות אתרי הספא שלה שמציעים טיפולים מרגיעים הכוללים בין היתר טבילה במי המעיינות החמים שזורמים בה. בקרלובי וארי מצויים גם מבנים ישנים לצד חדשים והיא מאופיינת בצבעוניות רבה וכן במקומות בילוי מודרניים כמו מסעדות, בתי קפה וחנויות הנמצאות בין פסלים ובניינים עתיקים. כדי ליהנות מנקודת תצפית מושלמת על העיר המרשימה הזו, קחו רכבל למרומי מגדל דיאנה ממנו תוכלו לראות את העיר מגבוה.
מגדל השעון האסטרונומי של פראג כמו שלא ראיתם!
לבילוי משפחתי רגוע ומהנה, מומלץ להקדיש יום אחד לטיול על הגשר המפורסם בפראג ולסיים אותו בביקור בגן החיות העירוני. גשר קארל נקרא על שמו של המלך קארל הרביעי (Charles IV) שיזם את בנייתו והייתה לו חשיבות היסטורית גדולה שכן הוא מקשר בין העיר העתיקה של פראג ובין טירת פראג, מה שאיפשר לו לשמש כמעבר מרכזי לסוחרים. אורכו של הגשר הוא כ-600 מטר ותוכלו לחצות אותו ולעצור מדי פעם כדי להביט על פראג היפיפייה. כשתסיימו לחצות את הגשר, פנו לחלקה הצפוני של העיר בה מצוי גן חיות מיוחד; מדובי קוטב ועד חיות שמקורן ביבשת אפריקה, אתם וילדיכם תוכלו לחזות בחיי הפרא במלוא תפארתם. עלייה על הרכבל בגן החיות תאפשר לכם לתצפת על פראג ועל גן החיות עצמו מזווית גבוהה ונרחבת.
בניגוד למחשבה הרווחת, בצ'כיה בכלל ובפראג בפרט יש אוכל מגוון וטעים שיתאים לכל חך. דגים טריים ומתובלים יערבו לחובבי הבשר המעודן, גולש צ'כי ומנות בשר יתאימו לכל מי שאוהבים אוכל עשיר, ואסור לכם לוותר על כופתאות הלחם המסורתיות שטבולות ברטבים שונים ומגוונים. בפראג יש בתי קפה רבים שמגישים מנות חלביות ובשריות וכן פאבים וברים רבים עם מבשלות עצמאיות קטנות שמגישים בירות שונות, קרירות ומיוחדות. יום של קניות וחקר קולינארי ברחבי העיר האירופאית המיוחדת הזו יעזור לכם לסיים את הטיול בצורה נעימה, עם בטן מלאה וחיוך על הפנים.
אם כבר ביקרתם בעבר בחלק מהמקומות שהוצגו ואתם רוצים לחזור לפראג ולחקור אותה לעומק, אין מחסור באתרים ובאטרקציות נוספות שינעימו את שהותכם במקום. תוכלו לבקר במקומות האלו גם במקרה שבו הטיול שלכם ארוך יום מ-10 ימים, או אם פשוט גילתם לפתע שיש לכם אחר צהריים פנוי במסגרת המסלול שתכננתם.
באזור המרשים הזה מצויים מספר מבנים שהם מהעתיקים ביותר באירופה. בניין הקלמנטינום נבנה בסגנון הבארוק והוא מכיל אוסף ספרים אדיר שמושך כל אדם שחובב קריאה ומעריך את האסתטיקה האדריכלית בתקופה זו. בקלמנטינום מצוי גם מגדל בגובה 68 מטר עם תצפית אסטרונומית שפונה לשמיים וגם לעיר. התקרות הגבוהות בבנייני המתחם יפעימו כל אחד שיבקר בו ואם תרצו לדעת יותר על ההיסטוריה הייחודית של המקום, ישנם סיורים מודרכים באנגלית בהם תוכלו לגלות עוד על העבר העשיר של המתחם.
לאחר מותו של ג'ון לנון, סולן להקת החיפושית המפורסמת, מעריצים החלו לצייר דיוקנים שלו על קיר גדול בפראג וכן כתבו ציטוטים נבחרים של הזמר הנערץ. כל ניסיון להפסיק את ציורי הגרפיטי נכשל וכיום הקיר נחשב למוקד תיירות פופולרי עבור מעריצים של הזמר וכל אחד שרוצה לחזות באתר המורשת הייחודי שלו.
הכיכר המפוארת הזו נוסדה במאה ה-14 ושימשה בראשית דרכה כמקום למסחר בסוסים. הכיכר התפתחה מאוד עם השנים וכיום יש בה מרכזי קניות וגם את המוזיאון הלאומי המפורסם של פראג. בוונצסלאס תוכלו ליהנות גם ממראה של צמחייה ענפה ומטופחת, לשבת בבתי קפה וליהנות מהשפע שיש לרובע החדש של פראג להציע.
למרות שרבים מבקרים בפראג מדי שנה, היא תמיד משאירה טעם של עוד וזה לא פלא. מטבע ירוק ומופלא ועד לבניינים עתיקים הנמצאים לצד מבנים חדישים, לעיר הזו תמיד יהיה מה להציע עבור כל אדם שרוצה לחוות תרבות היסטורית ועשירה בזמנים המודרניים.
מופע אור קולי מדהים לרגל חגיגות ה-600 להיווסדו של מגדל השעון המפורסם בפראג.